**Έκθεση της Κοινοβουλευτικής Επιτροπής Υγείας για το νομοσχέδιο «Ο περί Προϋπολογισμού του Οργανισμού Κρατικών Υπηρεσιών Υγείας του 2022 Νόμος του 2022»**

**Παρόντες:**

|  |  |
| --- | --- |
| Σάβια Ορφανίδου, αναπλ. πρόεδρος | Χρύσανθος Σαββίδης |
| Χαράλαμπος Πάζαρος | Μαρίνος Σιζόπουλος |
| Μαρίνα Νικολάου | Μιχάλης Γιακουμή |
| Χρίστος Χριστόφιας |  |

H Κoινοβουλευτική Επιτροπή Υγείας μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 10 και 17 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Υγείας, του Υπουργείου Οικονομικών, ο πρόεδρος του Οργανισμού Κρατικών Υπηρεσιών Υγείας (ΟΚΥΠΥ), συνοδευόμενος από μέλη του διοικητικού συμβουλίου και της διεύθυνσης του οργανισμού, και ο Επίτροπος Εποπτείας ΓΕΣΥ.

Σημειώνεται ότι στο πλαίσιο της συζήτησης του υπό αναφορά νομοσχεδίου παρευρέθηκαν επίσης το μέλος της επιτροπής κ. Πανίκος Λεωνίδου, καθώς και οι βουλευτές κ. Γιώργος Λουκαΐδης και Κυριάκος Χατζηγιάννης.

Σκοπός του νόμου που προτείνεται είναι η κατά νόμο έγκριση του προϋπολογισμού του ΟΚΥΠΥ για το έτος 2022.

Ο υπό αναφορά προϋπολογισμός προβλέπει δαπάνες ύψους €569.791.931 και έσοδα ύψους €549.592.022, τα οποία προέρχονται κυρίως από κρατική χορηγία (€28.000.000) και Υπηρεσίες Γενικού Οικονομικού Συμφέροντος (ΥΓΟΣ) (€120.000.000), καθώς και από έσοδα προερχόμενα από το Σχέδιο Ανάκαμψης και Ανθεκτικότητας (€19.908.440), την παροχή εξωνοσοκομειακής φροντίδας υγείας (€70.721.631), την παροχή ενδονοσοκομειακής φροντίδας υγείας (€238.094.731), εγγραφές ασθενών στους προσωπικούς ιατρούς του ΟΚΥΠΥ (€14.906.655), καθώς και από άλλες πηγές (€57.960.565).

Οι προϋπολογιζόμενες δαπάνες του ΟΚΥΠΥ για το έτος 2022 αφορούν κυρίως τα ακόλουθα:

1. Αποδοχές προσωπικού (€59.952.015), οι οποίες προορίζονται να καλύψουν τα ακόλουθα:
2. Θέσεις για στελέχωση των κεντρικών γραφείων του οργανισμού.
3. Νέες θέσεις σε διοικητικό, ιατρικό, παραϊατρικό, γραμματειακό και λογιστικό προσωπικό, οι οποίες θα βοηθήσουν τον οργανισμό να λειτουργήσει στο πλήρως ανταγωνιστικό περιβάλλον του ΓΕΣΥ, μέσω της δημιουργίας σωστών δομών με εξειδικευμένο προσωπικό και γνώσεις, και να ανταποκριθεί στις απαιτήσεις του σχετικού νομοθετικού πλαισίου.
4. Θέσεις για το υφιστάμενο προσωπικό το οποίο θα παραιτηθεί από τη δημόσια υπηρεσία και θα υπογράψει συμβόλαιο με τον οργανισμό.
5. Παροχή κινήτρων (€5.625.141) στους ακόλουθους:
6. Στους προσωπικούς ιατρούς για εγγραφή αριθμού δικαιούχων, ώστε ο οργανισμός να έχει έσοδα από τον Οργανισμό Ασφάλισης Υγείας (ΟΑΥ), διασυνδέοντας παράλληλα την παραγωγικότητα με την αντιμισθία των προσωπικών ιατρών.
7. Στους ειδικούς ιατρούς σε σχέση με την ενδονοσοκομειακή και την εξωνοσοκομειακή φροντίδα υγείας όπως προβλέπει η συμφωνία του οργανισμού με τις συντεχνίες ιατρών.
8. Ωρομίσθιο προσωπικό (€46.853.315).
9. Λειτουργικές δαπάνες (€77.169.005).
10. Συντηρήσεις και επιδιορθώσεις (€27.818.198).
11. Συμβουλευτικές υπηρεσίες (€282.177.570).
12. Αγορά σταθερών και κινητών μηχανημάτων (€26.859.357).
13. Αγορά μηχανολογικού και ηλεκτρονικού εξοπλισμού (€6.774.154).
14. Ανέγερση, επέκταση και βελτίωση κτιρίων (€38.384.627).

Σύμφωνα με τα στοιχεία που κατατέθηκαν στην επιτροπή από το Υπουργείο Υγείας, επειδή ο προϋπολογισμός του ΟΚΥΠΥ για το έτος 2022 είναι ελλειμματικός κατά €20.199.909, το διοικητικό συμβούλιο του ΟΚΥΠΥ προτίθεται να επιδιώξει, στο βαθμό που αυτό είναι εφικτό, εξοικονομήσεις στις λειτουργικές του δαπάνες και αύξηση των εσόδων του.

Ο πρόεδρος του διοικητικού συμβουλίου του οργανισμού, όσον αφορά τις λειτουργικές δαπάνες, ανέφερε ότι στις προτεραιότητες του ΟΚΥΠΥ είναι η συντήρηση των κτιριακών εγκαταστάσεων των νοσηλευτηρίων, του ιατρικού εξοπλισμού και των οχημάτων. Σχετικά με το κόστος εργοδότησης προσωπικού, σημείωσε ότι με την αυτονόμηση του οργανισμού προέκυψε η ανάγκη δημιουργίας ίδιων υποστηρικτικών δομών, οι οποίες θα αντικαταστήσουν υπηρεσίες που ο οργανισμός ελάμβανε από το κεντρικό κράτος, όπως είναι οι υπηρεσίες του Τμήματος Δημοσίων Έργων του Υπουργείου Μεταφορών, Επικοινωνιών και Έργων και του Τμήματος Υπηρεσιών Πληροφορικής του Υφυπουργείου Έρευνας, Καινοτομίας και Ψηφιακής Πολιτικής. Όσον αφορά τις αναπτυξιακές δαπάνες του προϋπολογισμού, ενημέρωσε την επιτροπή ότι προγραμματίζονται έργα ανάπτυξης στα νοσηλευτήρια του οργανισμού ανά το παγκύπριο, ώστε αυτά να καταστούν ανταγωνιστικά έναντι του ιδιωτικού τομέα και προσιτά στον ασθενή. Σημείωσε περαιτέρω ότι οι δράσεις του οργανισμού αναμένεται να επικεντρωθούν στον τομέα παροχής πρωτοβάθμιας φροντίδας υγείας και στον τομέα εξωνοσοκομειακής φροντίδας υγείας με σειρά σχετικών ενεργειών προς επαύξηση των εσόδων του. Επιπροσθέτως, ανέφερε ότι πρόκειται για ισορροπημένο προϋπολογισμό με τον οποίο αναμένεται να επιτευχθεί λειτουργικό πλεόνασμα, σημαντικό για την πορεία αυτονόμησης του οργανισμού.

Στο πλαίσιο της συζήτησης του προτεινόμενου προϋπολογισμού μέλη της επιτροπής και μη μέλη της ζήτησαν όπως δημοσιευτεί το επιχειρησιακό πλάνο του ΟΚΥΠΥ, ώστε η Βουλή να μπορεί να ασκεί έλεγχο σχετικά με την πορεία εφαρμογής του. Παράλληλα, τόνισαν την ανάγκη αντιμετώπισης από τον οργανισμό των προβλημάτων στελέχωσης της Μονάδας Εντατικής Νοσηλείας Νεογνών του Μακάρειου Νοσοκομείου, καθώς και διαχείρισης ζητημάτων ορθής στελέχωσης των Τμημάτων Ατυχημάτων και Επειγόντων Περιστατικών δημόσιων νοσηλευτηρίων, λειτουργίας Μεταμοσχευτικού Κέντρου στο Γενικό Νοσοκομείο Λευκωσίας και ανέγερσης του νέου Νοσοκομείου Αθαλάσσας.

Περαιτέρω, η επιτροπή ζήτησε ενημέρωση για τα πιο κάτω:

1. Τα κριτήρια που τέθηκαν ως προς την προτεραιοποίηση των έργων που προγραμματίζονται και τον χρονικό ορίζοντα υλοποίησής τους.
2. Τη στελέχωση των δημόσιων νοσηλευτηρίων.
3. Την επέκταση των κτιριακών εγκαταστάσεων των δημόσιων νοσηλευτηρίων.
4. Τον εμπλουτισμό του διαθέσιμου ιατρικού εξοπλισμού.
5. Την παραχώρηση κινήτρων σε ιατρούς, για να συμβληθούν με τον οργανισμό.

Τέλος, η επιτροπή ζήτησε διευκρινίσεις σε σχέση με επιμέρους κονδύλια δαπανών του προϋπολογισμού.

Ο πρόεδρος του διοικητικού συμβουλίου του ΟΚΥΠΥ όσον αφορά τη δημοσίευση του επιχειρησιακού πλάνου του οργανισμού δήλωσε ότι αυτό αποτελεί εμπιστευτικής φύσεως έγγραφο το οποίο δεν ενδείκνυται να δημοσιοποιηθεί, καθ’ ότι η δημοσιοποίηση των πληροφοριών που περιέχει ενδέχεται να πλήξει τον ίδιο τον οργανισμό, δεδομένου του ανταγωνιστικού περιβάλλοντος εντός του οποίου λειτουργεί. Ωστόσο, όπως ανέφερε ο ίδιος, αυτό έχει ήδη κοινοποιηθεί στην κυβέρνηση, ενώ το διοικητικό συμβούλιο του οργανισμού εξέφρασε την πρόθεση να το παρουσιάσει και ενώπιον της Κοινοβουλευτικής Επιτροπής Υγείας. Περαιτέρω, ενημέρωσε την επιτροπή για το στάδιο στο οποίο βρίσκονται τα διάφορα εξαγγελθέντα αναπτυξιακά έργα.

Σε σχέση με τα επιμέρους ερωτήματα που τέθηκαν στο πλαίσιο της συζήτησης, η επιτροπή ζήτησε από τους εκπροσώπους του ΟΚΥΠΥ όπως κατατεθούν γραπτώς οι απαντήσεις ενώπιόν της.

Η Κοινοβουλευτική Επιτροπή Υγείας, αφού διεξήλθε τις επιμέρους πρόνοιες του προϋπολογισμού και, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος της επιτροπής και το μέλος της βουλευτής της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του Οργανισμού Ασφάλισης Υγείας για το έτος 2022.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της κοινοβουλευτικής ομάδας του Δημοκρατικού Κόμματος, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

Υπό το φως των πιο πάνω θέσεών της, η Κοινοβουλευτική Επιτροπή Υγείας υποβάλλει την παρούσα έκθεσή της για τη λήψη τελικής απόφασης επί του νομοσχεδίου κατά τη συζήτησή του στην ολομέλεια του σώματος.

22 Φεβρουαρίου 2022

Αρ. Φακ.: 23.01.063.041-2022

ΕΠ/ΓΧ/ΓΧ